Mestská časť Bratislava - Nové Mesto

Materiál na rokovanie
Mimoriadneho miestneho zastupiteľstva
dňa 26. 06. 2014

Návrh na schválenie trvalého upustenia od vymáhania pohľadávky 
vedenej voči spoločnosti ROYAL GARDEN, s. r. o., IČO: 36611565, so sídlom Tallerova 4, 811 02  Bratislava z titulu uzatvorenej Nájomnej zmluvy č. 274/2007 v znení jej dodatku vo výške 23.401,70 Eur plus príslušenstvo podľa § 13 ods. 5 písm. d) zásad hospodárenia a nakladania s majetkom Mestskej časti Bratislava – Nové Mesto a s majetkom zvereným jej do správy hlavným mestom SR Bratislavou 

Predkladá: 					Materiál obsahuje:                                                                      Ing. Ľudovít Kollárik                         	1. návrh uznesenia  
prednosta MÚ BNM				2. dôvodovú správu
3. nájomnú zmluvu zo dňa 12. 12. 2007, 
    vrátane jej dodatku č. 1 
4. LV č. 3673 – čiastočný 
5. návrh na vydanie platobného rozkazu
6. výpis z obchodného registra  
7. vyjadrenie odd. výstavby a investícií, 
    vnútornej správy, správy bytov   
    a nebytových priestorov 
8. vyjadrenie stavebného úradu 
9. fotodokumentáciu 
10. mapku
11. LV č. 5588 – čiastočný

Spracovateľ:                                  				Stanovisko právnej skupiny:
JUDr. Branislav Olšák					- súhlas
právnik oddelenia právneho, podnikateľských činností, 
evidencie súpisných čísiel a správy pozemkov               

Na rokovanie prizvať:
- Mgr. Mariannu Moravcovú Tomčíkovú   		                        		
poverenú vedením oddelenia právneho, podnikateľských činností, 
evidencie súpisných čísiel a správy pozemkov                	
- spracovateľa

Jún 2014

Návrh uznesenia:

M i e s t n e   z a s t u p i t e ľ s t v o 

s c h v a ľ u j e

trvalé upustenie od vymáhania pohľadávky vedenej voči spoločnosti ROYAL GARDEN, s. r. o., IČO: 36611565, so sídlom Tallerova 4, 811 02  Bratislava z titulu uzatvorenej Nájomnej zmluvy č. 274/2007 v znení jej dodatku vo výške 23.401,70 Eur plus príslušenstvo v súlade s § 13 ods. 5 písm. d) zásad hospodárenia a nakladania s majetkom Mestskej časti Bratislava – Nové Mesto a s majetkom zvereným jej do správy hlavným mestom SR Bratislavou z   d ô v o d u,   že zo všetkých okolností prípadu je zrejmé, že ďalšie vymáhanie pohľadávky by nebolo úspešné a hospodárne, nakoľko spoločnosť od roku 2010 nemá konateľa a spoločníci spoločnosti dlžníka sú z Izraela, a spoločnosť nedisponuje majetkom na uspokojenie pohľadávky.  

a)  bez pripomienok

b)  s pripomienkami

Dôvodová správa:

I. 

Mestská časť Bratislava – Nové Mesto ako správca pozemku parc. č. 19351/2 záhrada – 470 m2, k.ú. Vinohrady, na LV č. 3673 – čiastočný, prenechala tento pozemok spoločnosti ROYAL GARDEN, s. r. o. do užívania, a to za účelom vybudovania prístupovej komunikácie k rodinným domom a vybudovania trafostanice na základe Nájomnej zmluvy č. 274/2007 zo dňa 12. 12. 2007  v znení Dodatku č.1 zo dňa 03. 11. 2008 (ďalej len „Nájomná zmluva“). 
Nájomná zmluva bola uzavretá v súlade s ustanovením § 663 a nasl. zákona č. 40/1964 Zb. Občianskeho zákonníka, pričom prenájom tohto pozemku bol dohodnutý na dobu neurčitú, a to od 01.12.2007. 
Zmluvné strany sa dohodli na ročnom nájomnom za pozemok vyplývajúci z Nájomnej zmluvy v sume 4.680,34 EUR, s lehotou splatnosti nájomného do 31.03. príslušného roku. 
Spoločnosť ROYAL GARDEN, s. r. o. zmluvne dohodnuté nájomné za roky 2010 až 2014 v celkovej výške 23.401,7 EUR do dnešného dňa neuhradila. 

Mestská časť Bratislava – Nové Mesto zaslala spoločnosti ROYAL GARDEN, s. r. o. výzvu na zaplatenie nedoplatku na nájomnom za rok 2010 vo výške 4.680,34 EUR listom zo dňa 29. 04. 2010 a výzvu na zaplatenie nedoplatku na nájomnom za roky 2010 až 2013 spolu vo výške 18.721,36 EUR zo dňa 23. 07. 2013, avšak uvedenú povinnosť si spoločnosť ROYAL GARDEN, s. r. o do dnešného dňa nesplnila. 
V tejto súvislosti poukazujeme na nepreberanie listinných zásielok, resp. nemožnosť doručiť akúkoľvek písomnosť tejto spoločnosti, ako aj nemožnosť iným spôsobom (emailom, telefonicky alebo osobne) sa kontaktovať s touto spoločnosťou alebo jej zástupcami. Zásielka – výzva na zaplatenie zo dňa 23. 07. 2013 sa už vrátila z poštovej prepravy s označením „adresát neznámy“. 

Podľa 106 § Obchodného zákonníka spoločnosť s ručením obmedzením zodpovedá za porušenie svojich záväzkov celým svojím majetkom. Základné imanie spoločnosti ROYAL GARDEN, s. r. o. bolo spoločníkmi vytvorené vo výške 6.640 EUR. 
Z výpisu z obchodného registra vyplýva, že spoločnosť ROYAL GARDEN, s. r. o. od 12. 08. 2010 nemá žiadneho konateľa a jej spoločníkmi sú dvaja cudzinci (p. Gura Itay a p. Schlesinger Ilan) – príslušníci štátu Izrael s trvalým pobytom v štáte Izrael. 
V nadväznosti na uvedené, sa vymáhanie pohľadávky v celkovej výške 23.401,7 EUR voči záväzku spoločníkov ručiť za záväzky spoločnosti vo výške 6.640 EUR, ktorí sú navyše cudzími štátnymi príslušníkmi s trvalým pobytom v štáte Izrael, javí ako nedobytné. 

Mestská časť Bratislava – Nové Mesto zaslala na príslušný súd návrh na vydanie platobného rozkazu na zaplatenie istiny vo výške 18.721,36 Eur plus príslušenstvo (t.j. nezaplatené nájomné za roky 2010 až 2013), pričom 01. 04. 2014 sa stalo splatným aj nájomné za rok 2014 vo výške 4.680,34 Eur. 
V súvislosti so súdnym vymáhaním predmetnej pohľadávky vo výške 23.401,7 Eur plus príslušenstvo poukazujeme na výšku súdneho poplatku (1.404 EUR), ktorého zaplatenie voči takmer istej nemožnosti vymôcť predmetnú pohľadávku, sa javí ako nehospodárne.  

Mestská časť Bratislava – Nové Mesto preskúmala aj stav využitia predmetného pozemku v súlade s Nájomnou zmluvou. Z vykonanej obhliadky na mieste samom a na základe písomného vyjadrenia odd. výstavby a investícií, vnútornej správy, správy bytov a nebytových priestorov zo dňa 18. 02. 2014 vyplýva, že k vybudovaniu prístupovej komunikácie a trafostanice neprišlo. Na prenajatom pozemku je naďalej nevyužívaná záhrada, ktorá je oplotená. Taktiež aj na základe vyjadrenia stavebného úradu je zrejmé, že na pozemku neprišlo k realizácii žiadnej stavby. 

Keďže neprišlo k naplneniu účelu predmetu nájmu vyplývajúceho z Nájomnej zmluvy a navyše spoločnosť ROYAL GARDEN, s. r. o. má dlh na nájomnom, Mestská časť Bratislava – Nové Mesto odstúpila od Nájomnej zmluvy, a to v súlade s čl. V bod 2. Nájomnej zmluvy. 

V súvislosti s prípadným podaním návrhu na vyhlásenie konkurzu si dovoľujeme uviesť, že spoločnosť dlžníka by musela mať minimálne dvoch veriteľov a zároveň v prípade podania takéhoto návrhu, by Mestská časť Bratislava – Nové Mesto musela uhradiť predbežné trovy na vyhlásenie konkurzu, ktoré sú taktiež nemalé. 

Z vyššie uvedených dôvodov bolo navrhnuté, aby Komisia finančná, pre správu a nakladanie s majetkom mestskej časti (ďalej len „finančná komisia“) na svojom zasadnutí dňa 23. 04. 2014 schválila predmetný návrh na trvalé upustenie od vymáhania pohľadávky. 

II.

Finančná komisia na svojom zasadnutí dňa 23. 04. 2014 prerokovala predmetný materiál na trvalé upustenie od vymáhania pohľadávky a po rozprave prijala uznesenie, ktorým neschválila tento návrh, nakoľko požadovala doplnenie materiálu o informácie týkajúce sa odstúpenia od zmluvy a stavu majetku dlžnej spoločnosti - viď bod 2) zápisnice č. 4 zo zasadnutia finančnej komisie. 
Na základe úlohy uloženej finančnou komisiou, oddelenie právne, podnikateľských činností, evidencie súpisných čísiel a správy majetku Miestneho úradu Bratislava – Nové Mesto (ďalej len „právne oddelenie“) vypracovalo nasledovné stanovisko:

Ad. 1)  „Z akého dôvodu bolo od zmluvy odstúpené až po 4 rokoch a nie po 3 mesiacoch, ktoré určuje čl. V bod 2 Nájomnej zmluvy?“. 

Mestská časť Bratislava – Nové Mesto v súlade s čl. V bod 2. Nájomnej zmluvy č. 274/2007 zo dňa 12. 12. 2007 odstúpila od tejto zmluvy oznámením zo dňa 08. 04. 2014. Odstúpenie od zmluvy nadobudne účinnosť dňom jeho doručenia. Predmetné oznámenie o odstúpení od nájomnej zmluvy bolo zaslané spoločnosti ROYAL GARDEN, s. r. o. dňa 15. 04. 2014. Návratka o neprevzatí oznámenia o odstúpení bola Mestskej časti – Nové Mesto doručená dňa 22. 4. 2014. Týmto dňom (fikcia doručenia) došlo k ukončeniu Nájomnej zmluvy. 
Podľa čl. V bod 2. nájomnej zmluvy vyplýva, že „prenajímateľ je oprávnený odstúpiť od zmluvy, ak nájomca mešká s platením nájomného o viac ako tri mesiace.“. Splatnosť ročného nájomného bola dohodnutá k 31. 3. príslušného roka.  
Z dikcie cit. ustanovenia vyplýva, že ide o fakultatívne oprávnenie prenajímateľa a je na jeho zvážení, či a kedy odstúpi od zmluvy. 
V tejto súvislosti poukazujeme na skutočnosť, že spoločnosť ROYAL GARDEN, s. r. o. uhradila riadne nájomné za rok 2007, 2008 a 2009, a to aj napriek skutočnosti, že prenajatý pozemok nikdy nevyužívala.  
Nakoľko platobná disciplína spoločnosti ROYAL GARDEN, s. r.o. bola do roku 2009 dobrá, pričom účelom nájomnej zmluvy bola výstavba prístupovej komunikácie a trafostanice pre realizáciu developerského projektu na susedných pozemkoch, ktorý sa v dôsledku prepuknutia finančnej a hospodárskej krízy a neschopnosti získať povolenia na výstavbu v relevantnom čase nerealizoval, nebol dôvod na skoršie odstúpenie od nájomnej zmluvy. 
Zároveň poukazujeme na skutočnosť, že počas doby nájmu neprejavil žiaden iný subjekt záujem o kúpu alebo prenájom tohto pozemku, čo by založilo postup pre ukončenie nájomnej zmluvy. 
Keď už bolo zrejmé, že spoločnosť ROYAL GARDEN, s. r. o. nebude realizovať výstavbu prístupovej komunikácie a trafostanice na prenajatom pozemku a prestala preberať listové zásielky, právne oddelenie vykonalo všetky relevantné kroky k uplatneniu a vymáhaniu pohľadávky.   

Ad. 2) „Preveriť, či je nájomca ROYAL GARDEN, s. r. o. ešte vlastníkom nejakého majetku“. 

Právne oddelenie plní úlohy vyplývajúce z čl. VIII. Organizačného poriadku Miestneho úradu mestskej časti Bratislava – Nové Mesto zo dňa 28. 01. 2014, pričom jeho časť zabezpečuje vymáhanie pohľadávok Mestskej časti Bratislava – Nové Mesto.  
V tejto súvislosti uvádzame, že v pôsobnosti právneho oddelenia nie je vykonávať lustráciu majetku dlžníkov, ale „zabezpečovať uplatnenie vymáhania pohľadávok“ na príslušných orgánoch. Zároveň poukazujeme na skutočnosť, že právne oddelenie nedisponujeme takým prístupom k registrom, ako súdny exekútor alebo iná zákonom oprávnená osoba, a preto nedokáže vykonať podrobnú lustráciu majetku dlžníkov. 
Vo vzťahu k vykonávaniu lustrácie majetku dlžníkov vo verejne prístupných registroch vyjadrujeme presvedčenie, že takýto postup je nepostačujúci a zároveň z hľadiska počtu rozsiahlej agendy, by bol aj časovo a kapacitne nezvládnuteľný.    

Napriek uvedenému, z údajov z katastra nehnuteľností bolo zistené, že spoločnosť ROYAL GARDEN, s. r. o. bola vlastníkom pozemkov par. č. 19349/1, 19346/4, 19349/4, 19346/5 a 19351/4 vedených na LV č. 5588, k. ú. Vinohrady, na ktoré bolo zriadené záložné právo v prospech banky - Tatra banka, a. s. 
V tejto súvislosti však poukazujeme na skutočnosť, že spoločnosť ROYAL GARDEN, s. r. o. už od roku 2010 nie je vlastníkom uvedených nehnuteľností, nakoľko došlo k nadobudnutiu vlastníckeho práva k nim spoločnosťou CORD BLOOD CENTER, s. r. o., a to dobrovoľnou dražbou.
V prípade, že by spoločnosť ROYAL GARDEN, s. r.o. bola vlastníkom určitej nehnuteľnosti, poukazujeme na skutočnosť, že od roku 2010 je bez štatutárneho orgánu – konateľa, navyše so spoločníkmi s cudzou štátnou príslušnosťou a trvalým pobytom v zahraničí, čím sa akákoľvek pohľadávka, vrátane pohľadávky zabezpečenej nehnuteľnosťou, stáva nedobytnou. 

Za rozhodujúce tiež považujeme, že predmetný pozemok odovzdaný do užívania spoločnosti ROYAL GARDEN, s. r .o. za ročné nájomné vo výške 4.680,34 Eur nebol vôbec využívaný a nedošlo k naplneniu účelu nájomnej zmluvy (výstavby prístupovej komunikácie a trafostanice), preto Mestskej časti Bratislava – Nové Mesto v tejto súvislosti nevznikla žiadna škoda. 
Navyše počas doby nájmu neprejavil žiaden iný subjekt záujem o kúpu alebo prenájom tohto pozemku, čím nevznikla škoda ani v podobe ušlého zisku. 
Z uvedeného vyplýva, že síce formálne bola uzatvorená zmluva na prenájom pozemku, avšak reálne (de facto) nedochádzalo k užívaniu tohto pozemku a k naplneniu účelu nájomnej zmluvy, na ktorý bola uzatvorená. 

III.

Právne oddelenie vypracovalo doplnenie návrhu na trvalé upustenie od vymáhania pohľadávky ROYAL GARDEN, s. r. o., o vyššie uvedené stanovisko k uloženým úlohám finančnej komisie, ktoré predložilo na zasadnutie Miestnej rady konanej dňa 29. 04. 2014 za účelom schválenia trvalého upustenia od vymáhania pohľadávky spoločnosti ROYAL GARDEN, s. r.o. 
Miestna rada na svojom zasadnutí dňa 29. 04. 2014 prerokovala predmetný materiál a po rozprave prijala uznesenie, ktorým schválila návrh na trvalé upustenie od vymáhania pohľadávky spoločnosti ROYAL GARDEN, s. r. o. 

IV.

Vzhľadom na skutočnosť, že spoločnosť ROYAL GARDEN, s. r. o. nedisponuje majetkom, z ktorého by mohlo dôjsť k uspokojeniu pohľadávky mestskej časti, navyše táto spoločnosť je bez štatutárneho orgánu a spoločníkmi sú cudzinci s pobytom v zahraničí, zastávame názor, že ďalšie vymáhanie pohľadávky súdnou cestou, prípadne vyhlásenie konkurzu na spoločnosť ROYAL GARDEN, s. r. o. a následné uplatnenie pohľadávky v konkurznom konaní, by bolo neúspešné, neúčelné a nehospodárne, a preto navrhujeme trvale upustiť od vymáhania predmetnej pohľadávky. 
Týmto dôjde k úspore finančných prostriedkov mestskej časti vo výške niekoľkých stoviek eur, ktoré by bolo možné využiť efektívnejšie a účelnejšie.